บสก.ช่วยลูกค้าน้ำท่วมพักหนี้ 6-12 เดือน
บสก.ช่วยลูกค้าประสบภัยน้ำท่วมพักหนี้ 6 – 12 เดือน ลั่นพร้อมลดวงเงินผ่อนชำระ หากได้รับผลกระทบหนัก
30 ส.ค. 2554

บสก.ช่วยลูกค้าประสบภัยน้ำท่วมพักหนี้ 6 – 12 เดือน ลั่นพร้อมลดวงเงินผ่อนชำระ หากได้รับผลกระทบหนัก
นายสุเมธ มณีวัฒนา กรรมการผู้จัดการใหญ่ บริษัทบริหารสินทรัพย์ กรุงเทพพาณิชย์ (บสก.) กล่าวว่า บสก.ให้ความช่วยเหลือลูกค้าที่ประสบภัยน้ำท่วมในหลายจังหวัดโดย ได้สั่งการไปยังภาคและสำนักงานต่างๆ ให้ลงพื้นที่ เพื่อรับทราบปัญหาของลูกค้าว่าได้รับผลกระทบอย่างไรบ้าง
ทั้งนี้ หากลูกค้ารายใดประสบปัญหาอย่างหนักจากเหตุการณ์ดังกล่าว ก็จะพิจารณาหลาย ๆ แนวทาง อาทิ การลดดอกเบี้ย หรือพักชำระหนี้ในระยะเวลา 6 – 12 เดือน หรือลดวงเงินผ่อนชำระ ขึ้นอยู่กับผลกระทบที่ลูกหนี้ได้รับ โดยพิจารณาเป็นรายกรณี เพื่อเป็นการบรรเทาความเดือดร้อน
นายสุเมธ กล่าวว่า สำหรับงาน NPA Grand Sale 2011 ในช่วงระหว่างวันที่ 25-28 ส.ค  สามารถจำหน่ายทรัพย์ได้กว่า 500 ล้านบาท สูงกว่าเป้าหมายที่ตั้งไว้จำนวน 400 ล้านบาท ซึ่งส่วนใหญ่ลูกค้าให้ความสนใจซื้อทรัพย์ประเภทที่อยู่อาศัย  ส่วนความคืบหน้าการจดทะเบียนในตลาดหลักทรัพย์แห่งประเทศไทยขณะนี้อยู่ระหว่างการว่าจ้างที่ปรึกษาการเงินและคาดว่าบสก. จะเข้าจดทะเบียนในตลาดหลักทรัพย์ฯ ได้ในช่วงประมาณเดือนก.ย. 2555